**Ελευθερία**

Ένα από τα πολυτιμότερα αγαθά που υπάρχουν είναι η ελευθερία, καθώς συμβάλλει στην πρόοδο και στην ευημερία όχι μόνο του ατόμου, αλλά και του κοινωνικού συνόλου γενικότερα. Παρόλα αυτά όμως, στη σημερινή εποχή η έννοια της ελευθερίας καταρρακώνεται και ταπεινώνεται συνέχεια, σε κάθε σχεδόν εκδήλωση της καθημερινής ζωής. Το φαινόμενο αυτό είναι ιδιαίτερα ανησυχητικό, αφού η ελευθερία είναι απολύτως απαραίτητη για την ανθρώπινη αξιοπρέπεια και ευτυχία.

**Εννοιολογικές διασαφήσεις**

Ελευθερία: «Η δυνατότητα αυτόβουλης και απεριόριστης δράσης σύμφωνα με τις επιθυμίες κάποιου, η απουσία εξαναγκασμού ή καταπίεσης» (Γ.Μπαμπινιώτης)

**ΜΟΡΦΕΣ ΤΗΣ ΕΛΕΥΘΕΡΙΑΣ**

Η επιδίωξη της ελευθερίας συνοψίζει την ιστορία του ανθρώπινου πολιτισμού, αφού αυτή προσδιορίζει τον άνθρωπο και νοηματοδοτεί την ύπαρξή του. Κάτω από τη σημαία της διεξάγουν τις σκληρότερες μάχες και η φιλοσοφική θεωρία και η πολιτική πράξη, προσδίδοντας στο όνομα της και ένα διαφορετικό κάθε φορά περιεχόμενο. Η πολυσημία της έννοιας δηλώνει και τις διαφορετικές μορφές που αυτή παρουσιάζει σε κάθε φάση της ιστορίας. Πιο συγκεκριμένα, η ελευθερία διακρίνεται σε :

Α. Η **εξωτερική ελευθερία**, δηλαδή η απουσία περιορισμών που οφείλονται σε εξωτερικούς σε σχέση με τον άνθρωπο παράγοντες (πολιτικούς, εθνικούς, κοινωνικούς ή οικονομικούς). Ως τέτοιες μορφές ελευθερίας μπορούμε να διακρίνουμε :

1. **Πολιτική ελευθερία** : η δυνατότητα του πολίτη να συμμετέχει στα κοινά, απολαμβάνοντας όλα τα πολιτικά του δικαιώματα, όπως να εκφράζει ελεύθερα τις απόψεις του, να συγκεντρώνεται μαζί με τους άλλους, να ιδρύει πολιτικές οργανώσεις και να συμμετέχει σε αυτές.

2. **Εθνική ελευθερία:** η απουσία καθεστώτος ξένης κατοχής και η μη εξάρτηση ενός κράτους από την εξουσία άλλου.

3.**Κοινωνική ελευθερία** : η εξασφάλιση ενός περιβάλλοντος ίσων ευκαιριών κοινωνικής δραστηριότητας και ανάδειξης για όλα τα μέλη μίας κοινωνίας, ανεξάρτητα από την κοινωνική τους θέση, το φύλο, το επάγγελμα κ.α

4. **Οικονομική ελευθερία**: η δυνατότητα του ατόμου να δραστηριοποιείται ανεμπόδιστα στον επαγγελματικό και οικονομικό χώρο, να επιλέγει επάγγελμα, να εργάζεται, να συμμετέχει σε οικονομικούς συνεταιρισμούς και να συναλλάσσεται με άλλους, να προστατεύει και να απολαμβάνει την ιδιοκτησία του.

Β. Η **εσωτερική ελευθερία**, η απουσία περιορισμών που οφείλονται σε εσωτερικούς/ υποκειμενικούς παράγοντες, δηλαδή σε προσωπικές αδυναμίες και ελαττώματα (διανοητικά, ψυχολογικά και ηθικά). Ως τέτοιες μορφές μπορούμε να διακρίνουμε:

1. **Πνευματική ελευθερία**: η ανεξαρτησία της σκέψης από διανοητικές αγκυλώσεις και αδυναμίες που δεσμεύουν την κρίση και εμποδίζουν την προσέγγιση της αλήθειας.

2. **Ψυχολογική ελευθερία:** η απελευθέρωση του ανθρώπου από άγχη, φοβίες και επιθυμίες που εμποδίζουν τη νηφάλια αντιμετώπιση των πραγμάτων και οδηγούν τον άνθρωπο σε μηχανικές συναισθηματικές αντιδράσεις.

3. **Ηθική ελευθερία**: η αποδέσμευση της συμπεριφοράς του ανθρώπου από τα πάθη, τα συμπλέγματα και τα κατώτερα ένστικτα και ο εξευγενισμός / εξανθρωπισμός του εσωτερικού κόσμου.

**Η ΑΞΙΑ ΤΗΣ ΕΛΕΥΘΕΡΙΑΣ**

Όλοι οι λαοί που έγραψαν μία λαμπρή σελίδα στην ιστορία του πολιτισμού, τίμησαν περισσότερο από κάθε άλλο επίγειο αγαθό την ελευθερία, αναγνωρίζοντας της σημασία της για τον άνθρωπο και την κοινωνική ζωή:

Πολιτικός τομέας

Προωθείται ο διάλογος, εδραιώνεται η «πολυφωνία», οι πολίτες συμμετέχουν ανεμπόδιστα στα κοινά, ελέγχουν την ηγεσία αποφεύγοντας την προπαγάνδα και το λαϊκισμό, γενικά διεκδικούν τα δικαιώματα τους και έτσι γενικότερα αναβαθμίζεται η πολιτική ζωή και προστατεύεται η δημοκρατία.

Πνευματικός τομέας

* Με την ελευθερία σκέψης και έκφρασης **περιορίζεται ο φανατισμός και ο δογματισμός**, ο πολίτης απομακρύνεται από προλήψεις και δεισιδαιμονίες ενημερώνεται για ό,τι συμβαίνει, διαμορφώνει πιο οργανωμένη αντίληψη για τα πράγματα και με βάση τα ποικίλα μηνύματα και ερεθίσματα που δέχεται από διάφορες πηγές καλλιεργεί την κριτική και τον προβληματισμό και οδηγείται στην παιδεία.
* Διαμορφώνει **ευνοϊκές συνθήκες για την ανάπτυξη του πολιτισμού** – των γραμμάτων , των τεχνών και των επιστημών- την ανεμπόδιστη διακίνηση των ιδεών και την επικοινωνία των λαών.

Ηθικός τομέας

* Η ελευθερία (εσωτερική κυρίως) απομακρύνει τον άνθρωπο από στερεότυ­πα και προκαταλήψεις, **τον ωθεί στην ηθική αναβάθμιση και την καλλιέργεια της υπευθυνότητας,** γιατί ο ουσιαστικά ελεύθερος άνθρωπος ξέρει που στα­ματά η δική του ελευθερία και πού αρχίζει αυτή του διπλανού του, και τον προσανατολίζει προς υψηλές αξίες και ιδανικά. Ο εσωτερικά ελεύθερος άν­θρωπος είναι απαλλαγμένος από τυφλούς εγωισμούς, σέβεται τους άλλους και τις απόψεις του και δεν έχει εμπάθειες, είναι δηλαδή ανθρωπιστής.
* Συντελεί στην απαλλαγή του ανθρώπου από τα πάθη, τα ελαττώματα και τις αδυναμίες και συντελεί στη διαμόρφωση ολοκληρωμένης προσωπικότητας και υψηλού ήθους.

**Ψυχολογικός τομέας**

Ο ουσιαστικά ελεύθερος άνθρωπος δεν έχει άγχη και ανασφάλειες, ανα­πτύσσει ποικίλα ενδιαφέροντα, τηρεί το μέτρο, γιατί γνωρίζει ότι αληθινή ελευθερία είναι η οριοθετημένη ελευθερία. *Ζώντας* μάλιστα σε μια ελεύθε­ρη κοινωνία έχει τη δυνατότητα ν' αξιοποιεί δημιουργικά τον ελεύθερο χρόνο του με ποικίλους τρόπους.

**Κοινωνικός τομέας**

* Σε μια ελεύθερη κοινωνία, άρα και δημοκρατική, διασφαλίζεται η δικαιοσύ­νη και η αξιοκρατία, οι πολίτες αγωνίζονται ανεμπόδιστα για την ανανέωση νόμων και θεσμών, το σεβασμό στα ανθρώπινα δικαιώματα, την καταπολέμηση του ρατσισμού σε οποιαδήποτε μορφή του.
* Διασφαλίζει τα αγαθά που είναι απαραίτητα για την αυτοπραγμάτωση του ανθρώπου (μόρφωση, υγεία, εργασία κ.τ.λ), την πρόοδο και την ανάδειξη του στο πλαίσιο της κοινωνικής ζωής.
* Συντελεί στην εύρυθμη λειτουργία και ανάπτυξη των κοινωνιών και στην εδραίωση του πνεύματος δικαίου και αλληλεγγύης.

**Οικονομικός - Διεθνιστικός τομέας**

Σε κλίμα ελευθερίας έρχονται στο φως νέες θεωρίες και ιδεολογίες, ενισχύε­ται η συνεργασία των απανταχού της γης επιστημόνων, **προάγεται η έρευνα και η ειδίκευση,** **ενισχύονται οι οικονομικές συναλλαγές μέσα από το άνοιγ­μα των αγορών και την απελευθέρωση του εμπορίου,** γενικά εξελίσσεται η επιστήμη και η τεχνολογία και **ανεβαίνει το βιοτικό επίπεδο**. Επίσης, οι λαοί έρχονται πιο κοντά, **διαμορφώνεται ένα οικουμενικό πνεύμα και δημιουρ­γούνται κατάλληλες προϋποθέσεις για την ειρήνη, τη συναδέλφωση και την αλληλεγγύη των λαών**.

**Η σημασία της εσωτερικής (πνευματικής-ψυχολογικής) ελευθερίας**

1. Αποδεσμεύει τον άνθρωπο από τη δυναστεία των ενστίκτων και τον βοηθά να απο­κτήσει αυτοκυριαρχία και αυτοέλεγχο.
2. **Καλλιεργεί την αυτοβουλία** και απαλλάσσει τον άνθρωπο από κάθε μορφή ετεροπροσδιορισμού, αποτελώντας την απαραίτητη προϋπόθεση για τη συνετή αξιο­ποίηση και την αποφασιστική προστασία των ελευθεριών του.
3. Στρέφει τον άνθρωπο στην καλλιέργεια των πνευματικών και ψυχικών αναγκών του και **συμβάλλει στην ολόπλευρη ανάπτυξη της προσωπικότητάς του.**
4. Διαποτίζει την ψυχή με ανώτερα ιδανικά και αξίες και ενισχύει τον αγώνα του ατόμου για τη δημοκρατία, την ειρήνη, την ισότητα και τη δικαιοσύνη.

**Υπάρχει ελευθερία στις μέρες μας;**

**θετική αιτιολόγηση (με βάση θετικά χαρακτηριστικά** της **εποχής μας)**

* Δημοκρατικά πολιτεύματα.
* Καλύτερο πνευματικό επίπεδο.
* Καλύτερο βιοτικό επίπεδο σε σχέση με το απώτερο παρελθόν
* Πληροφόρηση - πολίτες σε επαγρύπνηση.
* Πολύχρονοι αγώνες για ελευθερία.
* Συνταγματική κατοχύρωση της εξωτερικής ελευθερίας (στις αναπτυγμένες χώρες).
* Δωρεάν υποχρεωτική εκπαίδευση, δικαίωμα του εκλέγειν - εκλέγεσθαι, ελευθερία σκέψης, ελευθερία λόγου, διάλογος, πολυφωνία, καλές συνθήκες εργασίας, συνταγματική κατοχύρωση της ισοτιμίας των δύο φύλων, δυνα­τότητες ψυχαγωγίας, ανεξιθρησκία κλπ.

**Φαινόμενα που αποδεικνύουν την έλλειψη ελευθερίας σήμερα:**

* **Κοινωνικός τομέας**
* Βία, εγκληματικότητα, ναρκωτικά, αδικίες, φτώχεια.
* Περιορισμός σε πολύ μεγάλο βαθμό του κράτους πρόνοιας που είχε οικοδομηθεί μεταπολεμικά(δωρεάν παιδεία, ιατροφαρμακευτική περίθαλψη, σύνταξη επαρκής για μια αξιοπρεπή και αυτόνομη διαβίωση στην Τρίτη ηλικία…)
* Πολιτικός τομέας
* Αναξιοκρατία, σκάνδαλα, ατασθαλίες ηγετών, λαϊκισμός, δημαγωγία, πολι­τική προπαγάνδα, τυφλός κομματισμός, πελατειακό σύστημα στις *σχέσεις* πολιτών - κράτους
* **Οικονομικός τομέας**
* Παραοικονομία, έλλειψη επαγγελματικής συνείδησης, εγκλωβισμός στην κα­τανάλωση, τυποποίηση, ανεύθυνη χρήση επιστήμης - τεχνολογίας, η οποία στρέφεται εναντίον του ίδιου του ανθρώπου, ασυδοσία απέναντι στη φύση, εξοπλισμοί
* Το δικαίωμα στην εργασία έγινε και πάλι ζητούμενο. Όσοι εργάζονται αναγκάζονται να κάνουν συνεχώς υποχωρήσεις υπό την απειλή της απόλυσης(υποβάθμιση συνθηκών εργασίας, ελαστικές συνθήκες εργασίας, μειωμένες αμοιβές)
* **Πολιτικός - Εθνικός - Διακρατικός τομέας**
* Παραβιάσεις ανθρωπίνων δικαιωμάτων, έλλειψη σεβασμού στα δικαιώμα­τα των μειονοτήτων, ρατσισμός, πόλεμος

**Η ΥΠΟΝΟΜΕΥΣΗ ΤΗΣ ΕΛΕΥΘΕΡΙΑΣ ΤΟΥ ΣΥΓΧΡΟΝΟΥ ΑΝΘΡΩΠΟΥ**

Αν και έχουν δοθεί τόσοι κοινωνικοί και πολιτικοί αγώνες για την ελευθερία, η κατάκτησή της συνεχίζει να αποτελεί ένα μεγάλο ζητούμενο για τον άνθρωπο. Και αυτό, επειδή η ελευθερία δεν αποτελεί δώρο ή παραχώρηση, αλλά κατάκτηση η οποία διαρκώς υπονομεύεται από ατομικούς και κοινωνικούς παράγοντες. Πιο συγκεκριμένα, οι παράγοντες που απειλούν την ελευθερία του ανθρώπου στην εποχή μας είναι:

**Α. Εσωτερικοί / ατομικοί παράγοντες**

* Η **μειωμένη κριτική ικανότητα** ευνοεί τον ετεροκαθορισμό του ατόμου και την υποταγή του σε ιδεοληψίες και δόγματα.
* Το **χαμηλό μορφωτικό επίπεδο** και η άγνοια δεν επιτρέπουν την κατανόηση των προβλημάτων και, επομένως, την ανάληψη υπεύθυνης προσωπικής στάση απέναντί τους.
* Οι **ψυχολογικές αδυναμίες** (ανασφάλεια, συμπλέγματα ανωτερότητας, χαμηλή αυτοεκτίμηση / αυτοπεποίθηση, έλλειψη αυτοκυριαρχίας, υπερευαισθησία) περιορίζουν τη δυνατότητα του ατόμου να υιοθετήσει μία αγωνιστική και αξιοπρεπή στάση ζωής απέναντι στα καθημερινά προβλήματα και τις δυσκολίες.
* Η **εμπάθεια και η μισαλλοδοξία** επιδρούν αρνητικά στην κρίση του ατόμου και το κατευθύνουν στη σκληρότητα και τη βία.
* Η **υιοθέτηση αμοραλιστικής συμπεριφοράς** (έλλειψη ηθικών ενδοιασμών) υποτάσσει το άτομο στα πάθη / ένστικτά του (φιλοχρηματία, εγωισμός, τάση επιβολής, ιδιοτέλεια κ.α) και το οδηγεί σε πράξεις ανηθικότητας και απανθρωπιάς (εκμετάλλευση συνανθρώπου, άσκηση βίας, βαρβαρότητα, εξαπάτηση).

**Β. Εξωτερικοί / κοινωνικοί** **παράγοντες**

* Οι υλικές ανέσεις καλλιεργούν την υλιστική νοοτροπία και οδηγούν στην αιχμαλωσία από τις τυραννικές καταναλωτικές ανάγκες.
* Η **καλλιέργεια του ατομικισμού και του ωφελιμισμού**, η επικράτηση της ασυδοσίας και η χρήση αθέμιτων μέσων για την προώθηση των προσωπικών συμφερόντων
* Η διαφήμιση και το καταναλωτικό μοντέλο ζωής υποτάσσει τον άνθρωπο σε έναν φαύλο κύκλο ικανοποίησης πλασματικών αναγκών, τον εξουθενώνει σωματικά και ψυχικά, τον αλλοτριώνει ηθικά.
* Ο φανατισμός (πολιτικός, θρησκευτικός ή εθνικός) οδηγεί στην καταπίεση ατόμων και λαών στο όνομα της ιδεολογίας, του έθνους ή της θρησκευτικής πίστης.
* Αυταρχικά καθεστώτα ανά τον κόσμο διατηρούν αναιδώς καταπιεστικούς και προσβλητικούς για τον άνθρωπο θεσμούς (λογοκρισία, περιορισμός πολιτικών ελευθεριών, βασανιστήρια).
* Τα ισχυρά σε οικονομικό και στρατιωτικό επίπεδο κράτη στερούν με τον παρεμβατισμό τους το δικαίωμα αυτοδιάθεσης από τα αδύναμα κράτη.
* Ο ρατσισμός και οι προκαταλήψεις οδηγούν σε διακρίσεις και σε καταπάτηση των δικαιωμάτων των αδύναμων κοινωνικά ομάδων.
* Η τεράστια δύναμη των Μ.Μ.Ε συχνά χρησιμοποιείται ως μηχανισμός χειραγώγησης των πολιτών και ακύρωσης των πολιτικών τους ελευθεριών ενώ ταυτόχρονα ασκούν ένα αδιόρατο έλεγχο στις πολιτικές και καταναλωτικές επιλογές τους.
* Οι θεσμοί δυσλειτουργούν και η δημοκρατία επιδεικνύει τις παθογένειές της (αδιαφάνεια, διαφθορά, αναξιοκρατία).
* Η **κοινωνική και πολιτική αδρανοποίηση των πολιτών,** που υπονομεύει την αρχή της λαϊκής κυριαρχίας, αποδυναμώνει το δημοκρατικό πολίτευμα και προλειαίνει το έδαφος για την περιστολή των δικαιωμάτων και την εμπέδωση αυταρχικών μορ­φών πολιτικής επιβολής και οργάνωσης.
* Ο μονοδιάστατος τεχνοκρατικός πολιτισμός καταδυναστεύει και μαζικοποιεί το άτομο, το οποίο τείνει να χάσει την αυτόνομη προσωπικότητά του.
* Σύνθετες - πολύπλοκες κοινωνίες, αλληλοσυγκρουόμενοι κοινωνικοί ρόλοι, γρήγοροι ρυθμοί εξέλιξης γεγονότων, ραγδαίες αλλαγές, άρα ψυχολογική καταπίεση, έλλειψη ελεύθερου χρόνου και εσωτερικής ελευθερίας γενικότε­ρα για το σύγχρονο άνθρωπο.
* Οι ισχυροί του πλανήτη επιβάλλουν το «δίκαιο της πυγμής», καταστρατηγώντας τα εθνικά δικαιώματα και την αξιοπρέπεια των λαών.
* Η αναπαραγωγή και η **επίταση μορφών κοινωνικής εκμετάλλευσης και αδικίας,** η επιδείνωση των συνθηκών διαβίωσης των κατώτερων κοινωνικών στρωμάτων και η αδυναμία τους να αξιοποιήσουν ή να προστατεύσουν τα δικαιώματά τους μπρο­στά στην οικονομική και πολιτική ισχύ των ανώτερων κοινωνικών τάξεων.
* Η **ανάπτυξη νέων μορφών εξουσιαστικού ελέγχου** (π.χ. ηλεκτρονική παρακολούθηση) και η περιστολή κοινωνικών, πολιτικών και συνδικαλιστικών δικαιωμάτων στο όνομα της δημόσιας ασφάλειας.
* Η **επανάκαμψη του ρατσισμού, του εθνικισμού και του θρησκευτικού φανατισμού**, που αντίκεινται στην κατοχύρωση των δικαιωμάτων και απεργά­ζονται μορφές διακρίσεων σε βάρος της ετερότητας.
* Η **υποχώρηση της εθνικής κυριαρχίας** των υπερχρεωμένων χωρών και η εξάρτηση τους από υπερεθνικές εξουσίες πολιτικού ή οικονομικού χαρακτήρα.

**Τρόποι περιορισμού των παραγόντων που αντιμάχονται την ελευθερία**

Θα πρέπει ο σύγχρονος άνθρωπος να τοποθετηθεί κριτικά έναντι του σύγχρονου πολιτισμού, να αναθεωρήσει τις ανάγκες του, επαναπροσανατολίζοντας τις αξίες του. Με κατάλληλη παιδεία και αγωγή να γίνει υπεύθυνος, να ασκεί αυτοέλεγχο και αυτοκριτική και να επιστρέψει στην ανθρωποκεντρική θεώρηση των πραγμάτων. Να συνειδητοποιήσει ότι η ελευθερία κατακτάται, δεν δωρίζεται και ότι ακόμα και στις περιπτώσεις που είναι κεκτημένο δικαίωμα η επαγρύπνηση και ο αγώνας για τη διαφύλαξή της οφείλουν να είναι καθημερινοί.

**Η προστασία των ελευθεριών προϋποθέτει:**

1. τη συνδρομή των κοινωνικοποιητικών μηχανισμών για τη διαμόρφωση νέων αν­θρώπων με ελεύθερο και ανυπότακτο πνεύμα, που θα ορίζουν αυτόβουλα τη σκέψη, τη συμπεριφορά και τη ζωή τους -
2. την καλλιέργεια της ηθικής συνείδησης των ανθρώπων και της κοινωνικής υπευθυνότητάς τους, ώστε να αξιοποιούν συνετά τα δικαιώματά τους και να εκτελούν ευσυνείδητα τις υποχρεώσεις τους ·
3. την ανάπτυξη της κοινωνικής συνείδησης των πολιτών και την ενεργητική συμμετοχή τους στα πολιτικά δρώμενα μέσα από την ανάληψη μορφών συλλογικής δράσης
4. τη θωράκιση του δημοκρατικού πολιτεύματος και τη διασφάλιση των αρχών της αξιοκρατίας, της ισότητας και της δικαιοσύνης·
5. την ενίσχυση του ρόλου των διεθνών οργανισμών με σκοπό την απαρέγκλιτη τή­ρηση των αρχών του διεθνούς δικαίου.

**Εκπαίδευση και ελευθερία**

* Πρώτα απ’ όλα, στόχος της εκπαίδευσης οφείλει να είναι η παροχή παιδείας που θα διαμορφώνει ολοκληρωμένες προσωπικότητες . Οι νέοι χρειάζεται να λαμβάνουν μόρφωση που θα προάγει τον πνεύμα τους, αλλά ταυτόχρονα θα καλλιεργεί την κρίση τους, έτσι ώστε να κατανοούν την αξία της ελευθερίας για τη ζωή του ανθρώπου . Η διεξαγωγή διαλόγου και η ανάληψη πρωτοβουλιών από τους μαθητές θα τους δώσει την ευκαιρία να εκφραστούν και να δράσουν ελεύθερα .
* Η εκπαίδευση χρειάζεται ακόμα να διδάσκει στους νέους την αξία της ελευθερίας και τα έργα που κατόρθωσαν οι άνθρωποι στο πλαίσιο αυτής . Είναι χρήσιμο να προβάλλει τη διαχρονική της σημασία, τους αγώνες για την εξασφάλισή της, καθώς και τις τραγικές συνέπειες της απουσίας της . Να αντιδιαστέλλει δηλαδή τα επιτεύγματά της με τις φρικαλαιότητες της έλλειψής της .
* Επίσης, στόχος της εκπαίδευσης που θα ενισχύσει την ελευθερία είναι η ενίσχυση της δημοκρατικής συνείδησης των νέων και των αξιών που οφείλουν να τους διέπουν . Η διδασκαλία για τα ιδανικά της ισότητας και της αξιοκρατίας, αλλά και η εφαρμογή τους στο σχολικό περιβάλλον θα μπορέσουν να διαμορφώσουν χαρακτήρες με δημοκρατικό ήθος, με σεβασμό προς τον συνάνθρωπο και τις ελευθερίες του .
* Επιπρόσθετα, στόχος της εκπαίδευσης θα πρέπει να είναι η σφαιρική και πολύπλευρη ενημέρωση των μαθητών για όλα τα κοινωνικά δρώμενα, έτσι ώστε να αποκτούν αντίληψη και άποψη πάνω σε όλα τα θέματα του δημόσιου βίου . Με τον τρόπο αυτό διαμορφώνονται υπεύθυνοι πολίτες, αποδεσμευμένοι από τα πάθη και τις προκαταλήψεις τους, στοιχεία που αναστέλλουν την κοινωνική πρόοδο και ευημερία .
* Σημαντική παράμετρος που θα πρέπει να ληφθεί υπόψη από την εκπαίδευση είναι και η καλλιέργεια πνεύματος οικουμενικότητας . Οι νέοι χρειάζεται να αποκτήσουν βαθιά αντίληψη της ανθρώπινης αξίας σε παγκόσμιο επίπεδο, να αντιληφθούν την ισότητα όλων των ανθρώπων και να αγωνιστούν για την προάσπιση των δικαιωμάτων και ελευθεριών τους καταγγέλλοντας ενέργειες περιορισμού και καταπάτησής τους .

**Επίλογος**

Η ελευθερία, επομένως, αποτελεί διαχρονικό αίτημα κάθε εποχής, αφού η ισορροπία της είναι εξαιρετικά εύθραυστη και πολλές φορές η έννοιά της καταστρατηγείται . Η σπουδαιότητά της είναι αναμφισβήτητη, απαιτείται όμως διαρκής προσπάθεια για να μην αποτελέσει ουτοπία . Ο χώρος της εκπαίδευσης οφείλει να ενδιαφέρεται για την προαγωγή και εδραίωση του πολύτιμου αυτού αγαθού επιδιώκοντας τη διάπλαση ελεύθερα σκεπτόμενων ανθρώπων, εμποτισμένων με αξίες και ιδανικά .